text: Sportsdirektør stopper
  11 marts 2010 kl. 12.20
  Jacob "Gaxe" Gregersen er kørt sur i den stramme økonomi i Sønderjyske og har derfor besluttet at stoppe som sportsdirektør i klubben.
  Der har ikke været mange penge at rutte med i SAS Liga-klubben Sønderjyske de senere år.
  En finanskrise og deraf følgende sponsormangel har betydet, at sportsdirektør Jacob "Gaxe" Gregersen manøvremuligheder i forhold til at hente nye spillere til har været begrænsede.
  Det har han nu taget konsekvensen af og sagt sit job om med omgående virkning.
  - Klubben og jeg kan ikke rigtigt blive enige om, hvad der skal til for at manifestere os i Superligaen og hen ad vejen have andre målsætninger end bare at overleve, siger den tidligere forsvarsspiller til Ekstra Bladet.
  Han tog mandag afsked med trænerstaben og spillertruppen uden rigtigt at vide, hvad der nu skal ske - andet end at han og familien skal holde ferie.
  - Jeg kan blankt afvise, at jeg har et andet job på hånden, siger "Gaxe" til avisen.
  